Baba oorleef wat te vroeg én in motoroprit gebore is | Netwerk24
Baba oorleef wat te vroeg én in motoroprit gebore is
08 September 2020 14:13
Paramedici het Maandagoggend gespook om 'n vroeggebore baba te red wat in die motoroprit van 'n huis in Durban gebore is.
Shawn Herbst, woordvoerder van Netcare911, sê in 'n verklaring hulle is omstreeks 08:30 na 'n huis in Danville-laan in die noorde van die stad ontbied.
Die paramedici Anuschka Killian, Wesley Baldeo en Barry Debipershad saam met die vroeggebore baba in die ambulans.
Die ontstelde huiseienaar het laat weet haar huiswerker het in die oprit ineengestort en het begin kraam. Terwyl die paramedici op pad was, het die eienaar laat weet die baba is gebore, maar toon geen teken van lewe nie.
" 'n Personeellid van 'n nabygeleë skool wat in noodhulp opgelei is, is na die toneel en het probeer om die baba by te bring.
"Met die paramedici se aankoms het die pasgebore seuntjie op die grond gelê met die plasenta steeds aangeheg. Hy het nie gereageer nie en na asem gesnak," sê Herbst.
Die paramedici het gespook om die 24 weke oue baba by te bring, waarna sy toestand effens verbeter het.
Sy ma is op die toneel behandel en haar toestand was stabiel. Gedurende die rit na die hospitaal het die seuntjie se toestand verder verbeter.